Henstilling med henblik på RÅDETS AFGØRELSE om udpegelse af Den Europæiske Kulturhovedstad 2005

(forelagt af Kommissionen)

BEGRUNDELSE

Europa-Parlamentets og Rådets afgørelse nr. 1419/1999/EF af 25. maj 1999 om en fællesskabsaktion vedrørende "Den Europæiske Kulturhovedstad" 2005-2019 fastlægger proceduren for udpegelse af Den Europæiske Kulturhovedstad fra 2005 og fremover. Denne afgørelse finder nu for første gang anvendelse med henblik på udpegelse af en Europæisk Kulturhovedstad i Irland for året 2005. For hvert af årene 2005 til 2019 har en af medlemsstaterne i den rækkefølge, der er fastlagt i bilag I til afgørelse nr. 1419/1999/EF, mulighed for at indstille en eller flere ansøgere til Europæisk Kulturhovedstad-arrangementet. Ifølge afgørelse nr. 1419, artikel 2, er proceduren som følger:

1) Den pågældende medlemsstat forelægger byens eller byernes ansøgning(er) for Europa-Parlamentet, Rådet, Kommissionen og Regionsudvalget senest fire år før det pågældende arrangement.

2) En jury bestående af syv uafhængige eksperter udarbejder på grundlag af de kriterier, der gælder for aktionen, en rapport om ansøgningen/ansøgningerne og forelægger den for Europa-Parlamentet, Rådet og Kommissionen.

3) Efter modtagelsen af juryens rapport kan Europa-Parlamentet inden for en frist på tre måneder afgive udtalelse om ansøgningen eller ansøgningerne.

4) Kommissionen forelægger Rådet en henstilling. Henstillingen tager hensyn til juryens rapport og Europa-Parlamentets udtalelse.

5) Rådet udpeger officielt Den Europæiske Kulturhovedstad.

I overensstemmelse med proceduren forelagde Irland inden udgangen af 2000 EU-institutionerne ansøgninger for de fire irske byer, Cork, Galway, Limerick og Waterford. Juryens evalueringsrapport forelå i september 2001. Europa-Parlamentet afgav udtalelse den 11. december 2001.

Juryen støttede Corks kandidatur. Samtidig gav juryen dog udtryk for visse betænkeligheder ved nogle sider af Corks projekt. Rapporten understregede, at Cork skulle udbygge bestemte sider af aktionen for at opfylde kriterierne i afgørelse nr. 1419/1999/EF, artikel 1 og bilag II. Især lagde juryen vægt på, at der var behov for visse forbedringer for at skabe en begivenhed af europæiske dimensioner. Endvidere pegede juryen på, at der var behov for at tage nogle af aktionerne op til fornyet overvejelse, og foreslog, at det blev pålagt Cork, hvis byen blev udpeget, at udarbejde en statusrapport om arrangementets forløb med oplysninger om, hvordan man løser de problemer, juryen har påpeget.

Europa-Parlamentets udtalte også sin støtte til Cork som Europæisk Kulturhovedstad 2005. Desuden betonede Europa-Parlamentet i sin udtalelse, at der skulle tages passende skridt til at udvikle arrangementets europæiske dimension. Europa-Parlamentet foreslog, at der blev indledt en dialog med de myndigheder, der er ansvarlige for arrangementet, således at der kunne skabes en reel europæisk værditilvækst.

Kommissionen er af den opfattelse, at det er nødvendigt at tage disse bemærkninger alvorligt, hvis arrangementets europæiske betydning skal styrkes. Kommissionen vil derfor afholde en høring med Corks myndigheder, hvori også Rådet og Europa-Parlamentet deltager.

Endvidere henstillede Europa-Parlamentet til Kommissionen at træffe de nødvendige foranstaltninger i lyset af den forestående udvidelse, jf. artikel 6, sidste punktum.

Henstilling med henblik på RÅDETS AFGØRELSE om udpegelse af Den Europæiske Kulturhovedstad 2005

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets afgørelse nr. 1419/1999/EF af 25. maj 1999 om en fællesskabsaktion vedrørende "Den Europæiske Kulturhovedstad" 2005-2019 [1],

[1] EFT L 166 af 1.7.1999, s. 1.

under henvisning til juryens evalueringsrapport, som Europa-Parlamentet, Rådet og Kommissionen modtog den 28. september 2001,

under henvisning til Europa-Parlamentets udtalelse af 11. december 2001, og

ud fra følgende betragtning:

Den udpegede by bør træffe de nødvendige foranstaltninger for at sikre, at arrangementet opfylder kravene i artikel 1 og 5 i afgørelse nr. 1419/1999/EF -

TRUFFET FØLGENDE AFGØRELSE:

Artikel 1

Cork udpeges til Europæisk Kulturhovedstad 2005.

Artikel 2

Cork træffer de nødvendige foranstaltninger for at sikre, at arrangementet opfylder kravene i artikel 1 og 5 i afgørelse nr. 1419/1999/EF.

Udfærdiget i Bruxelles, den [...].

På Rådets vegne

Formand